Röskva (stúdentahreyfing)

**Röskva** er frjáls félagasamtök og stúdentahreyfing við Háskóla Íslands, sem hefur boðið fram lista til Stúdentaráðs Háskóla Ísland frá árinu 1988. Undirtitill hreyfingarinnar er „Samtök félagshyggjufólks við Háskóla Íslands“. Röskva er sem stendur með 7 fulltrúa í Stúdentaráði af 17 mögulegum.
## Saga
Röskva var stofnuð í febrúar árið 1988 þegar tvær hreyfingar, *Félag vinstri manna* og *Umbótasinnar*, ákváðu að leiða saman hesta sína í sameiginlegu framboði gegn Vöku, félagi lýðræðissinnaðra stúdenta. Fyrsti formaður félagsins var Þórunn Sveinbjarnardóttir, forseti alþingis og þingmaður Samfylkingar. Röskva náði fyrst meirihluta í stúdentaráði árið 1992 og hélt honum allt til ársins 2002, þegar Vaka endurheimti meirihlutann. Röskva náði svo hreinum meirihluta á ný vorið 2007, sem hún hélt til vorsins 2009. 

Árið 2017 sigraði Röskva kosningar til Stúdentaráðs eftir átta ár í minnihluta og fékk 18 af 27 fulltúum í Stúdentaráði, sem var þá stærsti sigur í sögu Röskvu. Röskva hélt meirihluta sínum áfram og hlaut í fyrsta sinn meirihluta á öllum fræðasviðunum fimm í kosningunum árið 2019. Í kosningunum árið 2020 fékk Röskva 13 af 17 fulltrúum sem var þá stærsti sigur í sögu Röskvu. Röskva vann svo stærsta sigur í sögu Stúdentaráðs árið 2021 þegar hún fékk 16 af 17 fulltrúum kjörna. Fylkingin hélt meirihluta í ráðinu til vorsins 2024.
## Stefna
Röskva er félagshyggjuhreyfing og er sem slík mótfallin upptöku skólagjalda og fjöldatakmarkana við Háskóla Íslands. Þá hefur það verið skoðun liðsmanna Röskvu að starf Stúdentaráðs skuli ekki einskorðast við hagsmunabaráttu innan veggja Háskólans, heldur eigi ráðið einnig að láta stærri samfélagsleg málefni sig varða, jafnvel þótt þau snerti fleiri en bara stúdenta við Háskóla Íslands. Auk þess hefur hreyfingin vakið athygli á löngum biðlista til stúdentaíbúða og sömuleiðis skort þeirra.

## Stjórn Röskvu
Stjórn Röskvu er kjörin á aðalfundi félagsins sem er venjulega haldin í apríl ár hvert.

Stjórn Röskvu, starfsárið 2025-2026 skipa:

* Ármann Leifsson, forseti
* Soffía Svanhvít Árnadóttir, varaforseti
* Hekla Jónsdóttir, ritari
* Helgi Price, gjaldkeri
* Valeria Bulatova ritstjóri
* Ríkharður Ólafsson, skemmtanastjóri
* Þorbjörg Edda Valdimarsdóttir, kynningarstjóri
* Katla Ólafsdóttir, kosningastjóri
* Abdullah Arif, alþjóðafulltrúi
* Styrmir Hallsson, meistarafulltrúi
* Jón Karl Ngosanthiah Karlsson, meðstjórnandi

Oddviti Röskvu í Stúdentaráði er María Björk Stefánsdóttir.

## Formenn/forsetar Stúdentaráðs fyrir Röskvu
* 1991-1992 – Steinunn Valdís Óskarsdóttir
* 1992-1993 – Pétur Þ. Óskarsson
* 1993-1994 – Páll Magnússon
* 1994-1995 – Dagur B. Eggertsson
* 1995-1996 – Guðmundur Steingrímsson
* 1996-1997 – Vilhjálmur H. Vilhjálmsson
* 1997-1998 – Haraldur Guðni Eiðsson
* 1998-1999 – Ásdís Magnúsdóttir
* 1999-2000 – Finnur Beck
* 2000-2001 – Eiríkur Jónsson
* 2001-2002 – Þorvarður Tjörvi Ólafsson
* 2007-2008 – Dagný Ósk Aradóttir
* 2008-2009 – Björg Magnúsdóttir
* 2017-2018 – Ragna Sigurðardóttir
* 2018-2019 – Elísabet Brynjarsdóttir
* 2019-2020 – Jóna Þórey Pétursdóttir
* 2020-2021 – Isabel Alejandra Diaz
* 2021-2022 – Isabel Alejandra Diaz 
* 2022-2023 – Rebekka Karlsdóttir
* 2023-2024 – Rakel Anna Boulter

## Þekkt fólk sem starfað hefur með Röskvu
* Anna Pála Sverrisdóttir, fyrrverandi formaður Ungra Jafnaðarmanna - oddviti og fulltrúi Röskvu í háskólaráði.
* Atli Bollason, tónlistarmaður - stúdentaráðsliði fyrir Röskvu og varaformaður Stúdentaráðs 2006-2007.
* Bergþóra Benediktsdóttir, aðstoðarmaður forsætisráðherra - formaður Röskvu 2008-2009.
* Dagur B. Eggertsson, borgarstjóri í Reykjavík - formaður Stúdentaráðs í umboði Röskvu 1994-1995.
* Katrín Jakobsdóttir, forsætisráðherra og formaður VG - sat fyrir Röskvu í Stúdentaráði og Háskólaráði á árunum 1998-2000.
* Þórunn Sveinbjarnardóttir, Alþingismaður og umhverfisráðherra - fyrsti formaður Röskvu.

## Tilvísanir

## Tenglar
* Heimasíða Röskvu